Annica Smith og hendes to børn er på ferie i Frederikshavn. De ankom søndag middag til den nordjyske havneby efter tre og en halv times sejlads over Kattegat. - Jeg kan godt lide Frederikshavn. Det er et meget dejligt sted, siger Annica Smith, mens hun nyder middagssolen. Familien er bosat i Göteborg og skal holde ferie i Danmark i lidt over en uge. Det er tredje gang, at Annica Smith og børnene er gæster på Scandic Reef Hotel. Særligt stedets vandland hitter hos de svenske turister, der har sat ét mål for ferien. De skal bade så meget som muligt. Badning eller ej. Familien er langt fra de eneste, der har valgt at tage turen fra Sverige til Danmark. Stena Line melder om 50 procent flere bookinger til Frederikshavn i juli i år sammenlignet med sidste år. Derudover vælger flere nordiske turister også at tage turen mod Nordjylland i deres egen båd. Det kan ses på havnen i Sæby. - Som man næsten kan se bag mig her, så er nordmændene begyndt at komme. Svenskerne og tyskerne begynder også at komme, og vi kan se på tallene, at de begynder at booke nu, men det er bare lidt sent, så vi har rigtig meget, som vi skal nå at hente ind. Sådan lyder det fra Tonny Thorup, der er direktør hos Destination Nord, der er sat i søen for at fremme turisme- og oplevelsesøkonomien. De mange færgerejsende afspejler sig desværre ikke i antallet af bookinger på de nordjyske hoteller. I juli er antallet af bookinger faldet med 27 procent sammenlignet med samme tidspunkt sidste år, mens der lige nu er 14 procent og 21 procent færre bookinger i henholdsvis august og september. Tallene på landsplan er nemlig, ifølge Tonny Thorup fra Destination Danmark, næsten identiske med de nordjyske. På Scandic Reef Hotel i Frederikshavn strømmer det da heller ikke ind med udenlandske turister. - Der er langt imellem de udenlandske turister. Jeg har lige været ved at kigge lidt på vores tal for sommeren, og det viser sig, at vi kommer op og har 94 procent danske gæster og kigger vi to år tilbage, så var det tal knap 22 procent. Så der er meget få udenlandske gæster på nuværende tidspunkt, siger Marianne Bredevang, der er hoteldirektør på Scandic The Reef i Frederikshavn. Antallet af danske gæster er heldigvis steget betragteligt, men der venter et oprydningsarbejde i august og september. Det spekuleres der imidlertid ikke på i swimming-poolen på Scandic Reef Hotel, hvor Annica Smiths børn plasker rundt. Kommer I igen næste år? Ja, det tror jeg. Vi kommer en gang om året. Så helt klart, siger hun. Feriehusene er modsat hotellerne godt med. I august og september er der henholdsvis 10 procent og 18 procent flere bookinger nu i forhold til selvsamme tidspunkt sidste år.
Stena Line har 50 procent flere bookinger mellem Frederikshavn og Göteborg i juli i år sammenlignet med sidste år.